b'\n_START_ARTICLE_\nFran\xc3\xa7ois Vatel\n_START_PARAGRAPH_\nFran\xc3\xa7ois Vatel (1631 \xe2\x80\x93 24. huhtikuuta 1671) oli ranskalainen kokki, jonka merkitt\xc3\xa4v\xc3\xa4 saavutus oli Cr\xc3\xa8me Chantillyn, makean vaniljanmakuisen kermavaahdon keksiminen. Vaahto tuli kuuluisaksi 2\xc2\xa0000 hengen juhla-aterialla, jonka Louis II Cond\xc3\xa9 j\xc3\xa4rjesti Ludvig XIV:n kunniaksi huhtikuussa 1671. Juhlien pitopaikka, Ch\xc3\xa2teau de Chantilly, antoikin nimen Vatelin keksinn\xc3\xb6lle._NEWLINE_Vatelin kuolema samojen juhlien yhteydess\xc3\xa4 oli aikanaan kansallinen tragedia. Juhlia varten toimitetut kalatarvikkeet vaikuttivat tulevan liian my\xc3\xb6h\xc3\xa4\xc3\xa4n Vatelin valmisteltaviksi. Madame de S\xc3\xa9vign\xc3\xa9n kirjeen mukaan perfektionistinen Vatel stressaantui asiasta ja teki itsemurhan ly\xc3\xb6m\xc3\xa4ll\xc3\xa4 miekan vatsansa l\xc3\xa4pi. Huhun mukaan kokin kuolleena l\xc3\xb6yt\xc3\xa4nyt palvelija olisi ollut juuri saapumassa ilmoittamaan h\xc3\xa4nelle kalojen saapuneen._NEWLINE_Vatelista on tehty h\xc3\xa4nen kuolemaansa liittyen my\xc3\xb6s filmatisointi. Vuonna 2000 julkaistun Vatel-elokuvan p\xc3\xa4\xc3\xa4osan kokkina esitt\xc3\xa4\xc3\xa4 G\xc3\xa9rard Depardieu.'